Зыхагъэхьэну хуит ящI
Урысей Футбол Зэгухьэныгъэм «Спартак-Налшыкыр» вэсэмахуэ хуит ищIащ нэгъуэщIхэр зыхи-гъэхьэну. Ар къыпаубыдауэ щытащ сом мелуан 11 зэрырамытыжам къыхэкIыу Чеботару Евгений и агентыр зэрытхьэусыхам.
Ди командэм и унафэщIхэм зэраубзыхуамкIэ, мыгувэу цIыху 11 зэхагъэхьэнущ. Абыхэм ящыщщ бэ-джэнду «Краснодар»-мрэ Мэзкуу и «Динамо»-мрэ къыIаха гъуащхьауэхэу Болэ Русланрэ Панюков Андрейрэ. КъищынэмыщIауэ, пIалъэ кIэщIкIэ Мэзкуу и «Локомотив-2»-мрэ Пермь и «Амкар»-мрэ къраш гъуащхьэхъумэ Джикие Георгиийрэ гъуащхьэхъумэныкъуэ Рябокобыленкэ Артуррэ.
Зэхагъэхьэну я мурадщ Пензэ и «Зенит»-м иужьрей лъэхъэнэм щыджэгуахэу ди лъахэгъу гъуащхьауэ Бажэ Амиррэ Зинович Дмитрийрэ, «Краснодар»-м хэтахэу Чхапелие Никэрэ Чуперкэ Валерийрэ, Санкт-Петербург и «Динамо»-м къикIа Костин Сергей, «Локомотив-2»-м и гъуащхьауэ Султонов Мухьэммэд. Абыхэм зэгурыIуэныгъэ иращIылIэну ягъэхьэзыр.
Урысей Федерацэм футболымкIэ и япэ дивизионым щекIуэкI зэхьэзэхуэм гъатхэпэм и 9-м пищэжынущ. А махуэм «Спартак-Налшыкым» къригъэблэгъэнущ Хабаровск и «СКА-Энергия»-р.
Хьэтау Ислъам.
